Solucionar el coll d’ampolla de la C-260 a Vilatenim obligarà a tirar a terra 13 cases/negocis de peu de carretera. De fet, la meitat dels 19 milions d’euros que la Generalitat té previst gastar-se per desdoblar els 750 metres que separen la variant de Figueres de l’N-II i la rotonda de l’estadi de Vilatenim serviran per indemnitzar els expropiats: particulars i empreses. És el tram que va quedar pendent quan, ara fa 20 anys, la carretera que comunica amb Roses va passar de 2 a 4 carrils. És un punt que, sobretot a l’estiu, es col·lapsa cada dos per tres.

I es col·lapsa perquè hi circulen diàriament entre 21.000 i 24.000 vehicles i, segons l’administració, la xifra s’enfila fins als 43.000 el mes d’agost. L’alcaldessa de Figueres, Marta Felip, ha dit que es fa tot just un primer pas (queden tràmits per fer, sobretot els d’expropiació) per corregir aquesta anomalia històrica i per alliberar, com aquell qui diu, a uns veïns que fa molt de temps que tenen “una espasa de damocles sobre les cases, finques o tallers”.

Alguns d’aquests veïns s’han reunit amb l’alcaldessa. Altres no, com una dona que s’ha aixecat al mig de l’acte de presentació de les obres per adreçar-se al conseller “Santi” amb la familiaritat de qui diu conèixer-lo “des que anava en pantalons curts” per acusar-lo de no haver anat de cara en tot el procés.

Vila ha esquivat l’escomesa i ha recordat que aquests 19 milions d’euros que s’invertiran a la C-260 seran la major operació de la seva conselleria a tot Catalunya el 2015. La crisi.

Les obres

Les obres consisteixen en transformar la carretera de 2 carrils a una de 4 i dos vials laterals més separats per vegetació, la construcció d’un pas elevat de vianants i l’habilitació de dos vials, un al sud i l’altre al nord, per evitar que el trànsit interior hagi de passar pel tram reformat, si no és necessari.

El vial sud (550 mts), pròxim al riu Manol, passarà per sota l’N-II i connectarà Vilatenim amb la zona industrial de Figueres que toca a l’N-II. El nord (240 mts) és gairebé perpendicular a la C-260 i paral·lel a l’N-II i condueix fins al camí vell de Vilatenim.

Només quedarà pendent l’enllaç amb l’N-II, que s’ajornarà fins al desdoblament de la variant de Figueres i que assumirà el govern central, segons ha informat Vila.

La intenció és licitar les obres abans d’acabar l’any i començar-les la segona meitat del 2015. Els treballs tenen una durada prevista de 15 mesos.